  Виталий Пронин 23-тӥ-28-тӥ куартолэзе Удмуртиын ортчоз бадӟым литературной фестиваль. Со сӥземын шаерамы вордӥськем Пётр Чайковский композиторлы. Суред басьтэмын minkultura.udmurt.ru сайтТӧдьыгырлы сяськаяськыку Фестивалез радъяло Удмуртиысь Национальной библиотека, Культура удысысь ветеранъёслэн кенешсы, Калык творчествоя элькун корка Президентлэн грантъёсызъя фонд, Россиысь культурая фонд но Удмуртиысь Культурая министерство юрттэмъя. Фестивальлэн тодметпусэз - ландыш. «Шудо мон, тон сяськаяськыку, востэм ландыш…» - П. Чайковскийлэн тӧдьыгырлылы сӥзем кылбурысьтыз чур. Композитор та сяська сярысь Модест вынызлы гожтэм: «Мон понна сяськаослэн эксэйзы - ландыш. Со сярысь гожтэм кылбуре улонам нырысетӥез ярамонэз луэ, со туж мур мылкыдын пачыламын. Со кылбурез гожтыны секыт ке но вал, ужай сыӵе ик куаныса, кызьы мон крезьгур гожъясько». Бӧрысь Антон Аренский композитор та кылбуръя гожтэм «Ландыш» романс. Нош П. Чайковский улонысь кошкем бере Модест Ильич Клинысь усадьбаяз (отын улӥз композитор берло аръёссэ) ландыш мерттылэм. Али но татысь музей-усадьбаысь ужасьёс та сямез утё. Нош П. Чайковскийлэсь крезьгурзэ яратӥсьёс, пе, огпол композиторлы ландышъёсын быдэс вагон кузьмаллям. Ӵапак тӧдьыгырлы сяськаяськон вакытэ Удмуртиысь лыдӟисьёс понна ортчозы Россиысь но кунгож сьӧрысь писательёсын но поэтъёсын пумиськонъёс, выль книгаосын тодматсконъёс, книгаосын ярмарка, конференция, шара лыдӟонъёс, лекциос но мастер-классъёс, литературной шудонъёс, книгаосын но суредъёсын адӟытонъёс, велопрогулка но трос мукетыз. Юльскойлы - 1 сюрс книга Национальной библиотекалэн директорезлэн Татьяна Тенсиналэн верамезъя, бадӟым литературной фестивалез ортчытыны чаклало вал вуоно арын - П. Чайковскийлэн юбилеяз. Но туэ Культура удысысь ветеранъёслэн кенешсылы грант вормыны удалтӥз, нош Россиысь культурая фондлэн юрттэменыз, тодмо куноосты ӧтьыны пӧрмиз. Татьяна Владимировна оске, фестиваль котькуд ар ортчоз шуыса. Шоркарамы вань ини «Читай, Ижевск!» но фантастикалы сӥзем литературной фестивальёс. Но литературной ужрадъёс мултэс ноку уг луо, малпа Т. Тенсина. Программаез дасяку, Национальной библиотекаын ужасьёс тыршизы элькунысьтымы йӧскалык литератураослы саклык висъяны. Кылсярысь, Воткаысь П. Чайковскийлэн музей-усадьбаяз ортчоз Россиысь но СНГ-ысь калыкъёслэсь литератураоссэс азинтон ужпумъёслы сӥзем научно-практической конференция. Со сяна, фестиваль элькунэтӥмы вамышъялоз: Можгала, Брангуртэ, Яре, Вотка ёросысь Юльской (Июльское) черкогуртэ вуылозы тунсыко куноос. Юльскойлы тужгес удал-тӥз - фестиваль дыръя татысь библиотекалы сётозы Сергей Михалков писательлэсь нимзэ. Писательлэн фондэзлы луыса али ужа С. Михалков нимо библиотекаослэн огазеяськонзы, отчы пыре 12 лыдӟиськон юрт. Соос интыяськемын Россиысь пӧртэм каръёсын но Польшаын, Словакиын, Беларусьын, Южной Осетиын. Нялтас вераса, Юльскойысь библиотека луоз С. Михалков нимо нырысетӥез гурт лыдӟетъюрт. Гуртысь калыкез ӟечкыланы вуозы Калининградысь, Красноярскысь но Нижний Новгородысь С. Михалков нимо библиотекаослэн кивалтӥсьёссы. Со сяна, Юльскойысь библиотекалэн фондэз 1 сюрс выль книгаен узырмоз. Книгаослэн авторъёссы - С. Михалков нимо премилэн лауреатъёссы. Таӵе кузьымез дасяз Россиысь культурая фонд «Сегодня - дети, завтра - народ» проект улсын. Покчиослы но бадӟымъёслы П. Чайковскийлы сӥзем фестиваль покчиослы но, бадӟымъёслы но тунсыко луоз. Сое усьтозы 24-тӥ мае - Славян письменностьлэн но культуралэн нуналаз Дун-чылкыт Михаиллэн соборез дорын бадӟым концерт ортчоз. Нош 23-тӥ-24-тӥ мае Ижысь Гогольлэн бульварез книгаосын ярмаркалы пӧрмоз. Трос ужрадъёс нылпиослы но соослэн анай-атайёссылы чакламын. 25-тӥ мае Киров нимо паркын ортчоз литературалы сӥзем праздник. Отчы пыриськозы нылпиослы «Мурзилка» журналысь журналистъёс. Туэ та издание пусъе 95 ар тырмонзэ - нырысетӥ номерез потӥз 1924-тӥ арын ӵапак куартолэзе. Тросэз пиналъёс ярато «Смешарики» мультсериалэз. Тунсыко геройёсты одӥгез кылдытӥсь - Игорь Шевчук журналист но писатель - 23-тӥ мае Ижысь Мунё театрын нылпиосын пумиськоз. И. Шевчук озьы ик вуылоз Воткае но Можгала. Литература юн герӟась-кемын мукет искусствоосын но - суредаськонэн, музыкаен. Соин фестивальын чузъяськоз крезьгур, кылсярысь, концертэныз шумпоттоз Вологдаысь калык крезьгуръя «Солнцеворот» ансамбль. Ижысь Нылпиослэн но быдэ вуымтэослэн библиотекаязы но Воткинскысь Е. Пермяк нимо библиотекаын радъяськозы туала иллюстраторъёслэн ужъёсынызы адӟытонъёс, суредаськисьёсын пумиськонъёс. Выставкаосын тодматскыны луоз Александр Пушкинлэн гожъямъёсызъя пӧрмытэм суредъёсын. Адӟытонъёсты ар ӵоже Удмуртиысь котькуд муниципал кылдытэтъёсы вайыны тыршозы. Эшшо одӥг тунсыко куно - Казахстанысь кылбурчи, писатель, киносценарист но акын Баянгали Алимджанов. Соин пумиськонъёс ортчозы Дэри ёросысь Якшур гуртын, Яр каргуртын но Ижын фестивалез йылпумъян ӝытэ. Озьы ик Ижкаре вуоз Москваысь Анастасия Ермакова прозаик, «Литературная газеталэн» валтӥсь редакторезлэн воштӥсез. Со лыдӟисьёсыныз пумиськоз, тодматоз «Литературная газеталэн» номереныз - отысь оглюкетэз сӥземын Удмуртиысь литературалы. Палэнысь вуэм писательёс сяна, фестивале пыриськозы Удмуртиысь гожъяськисьёс но. Куд-ог писательёсты лыдӟисьёс чидатэк витё, мукетъёсыныз фестивальлы луыса тодматскозы. Но вань куноос асьсэлы мар ке выльзэ усьтыны быгатозы - фестиваль чакламын пӧртэм арлыдо адямиослы, огшоры лыдӟисьёслы но улонзэс книгаосын герӟам муртъёслы: библиотекаосын ужасьёслы, гожъяськисьёслы, тодосчиослы. Фестивальлэн программаеныз тодматскыны луэ Национальной библиотекалэн unatlib.ru вотэс бамаз. Виктория Крамова  